'अपने हिस्से का सूरज' संग्रह की पहली कविता की आखिरी पंक्तियों से बात शुरू करता हूं, पहले इन्हें देखें-.'.इस तरह कई यात्राएं/मैं करता हूं/जब शहर की उमस/काटने लग जाती है मन को/मैं निकल पड़ता हूं खुटहना/पूरी करने अनंत यात्रा।' कवि शिव प्रकाश दास का यह पहला संग्रह है। इसकी कविताओं में जीवन के दृश्य हैं, उनके बारीक विवरण हैं, भाषा बोली से ओतप्रोत है, त्रासद यथार्थ, मूल्यों को खोने की टीस और कसक विस्तार से है लेकिन इन सबके बीच कविता..उसका इन्तज़ार कवि को भी है और पाठक को भी। वह जहां-जहां छिपी बैठी है पंक्तियों के बीच या फिर शब्दों के अन्तराल में। यह जो अनंत यात्रा है वह तमाम हलचलों के बीच सहसा कविता को पाने की है। इस पहली कविता में कविता कहां है वह देखें-'..आमों के पेड़ों पर/चलाने लगता हूं चीपा/कि कोई आम/चीपे के बुलावे पर/झट उतर आयेगा धरा पर।'अब तक फलों पर पथराव हमले के लिए रूढ़ हो चला है ऐसे में उसे आमंत्रण के तौर पर पेश करना एक नया लहजा है। 'पिता और पेड़' कविता में भी ऐसी ही पंक्तियां हैं-'कल की बारिश में/टूट चुके पपीते को देख/कोने में बैठ/सुबक रहे थे पिता।'